als_Latn dik_Latn sag_Latn
Asport – Pas ndeshjes së parë stërvitore të Lazios në pikën e grumbullimit të ekipit në Auronzo, mes shiut të dendur u shfaq një personazh i papritur për mediat italiane. Trajneri i Kombëtares Shqiptare, Gianni De Biasi, ishte aty për të takuar Lorik Canën.
Pas një ndeshje mjaft të mirë të zhvilluar nga Cana në fitoren e thellë të ekipit kryeqytetas, De Biasi foli për mediat italiane: “Loriku mund të jetë pika referuese e projektit tuaj tek Lazio!” Roli që Cana mund të luajë tek kryeqytetasit mbetet ende i panjohur: ish trajneri Reja mund të kishte preferuar një lojtar me karakteristika të ndryshme, një lojtar më të lëvizshëm, i aftë për të rinisur lojën me shpejtësi. Por kapiteni i Kombëtares Shqiptare ka karakteristika të tjera, lëviz para mbrojtjes dhe bllokon kundërshtarët falë forcës së madhe fizike, gjë që mund t’i pëlqejë mjaft trajnerit aktual Petkoviç.
“Me mua luan mbrojtës qëndre,” tha De Biasi, “por ai është një lojtar me karakter, mund të luajë me siguri të madhe në mesfushë. Vitin e kaluar pati pak vështirësi të ambjentohej me Serinë A, por kjo është normale qër këdo që vjen në Itali”. Ky mund të jetë sezoni i “shugurimit” të Canës në Serie A, sigurisht provat e ambientimit filloi t’i jepte që në gjysmën e dytë të sezonit të kaluar.
Cana ka karakteristika të ndryshme nga Ledesma, edhe pse mund të zënë të njëjtin pozicion në mesfushë. “Për mua nuk ka dualizëm,” tha De Biasi. “I shikoj mirë bashkë. Cana është shkatërrues, me fizik të fortë, ndërsa Ledesma truri kreativ i këtij ekipi, ai që mund të bëjë regjinë në mesfushë, ndaj mund të bashkëjetojnë të dy në ekip, duke plotësuar njëri tjetrin.” Sipas shtypit italian, duket se ashtu i shikon edhe Petkoviç, i cili vendosi t’i aktivizonte në miqësore.
Duke folur edhe për tregun e transferimit të lojtarëve, De Biasi u shpreh: “E di që Lazio po kërkon një lojtar krahu, që t’i japë shpejtësinë që u mungon. Kam dëgjuar që janë të interesuar për mbrojtësin e krahut Balzaretti, por ka plot lojtarë të mirë që mund të ndihmojnë Lazion. Një prej tyre e kam vetë në ekipin Kombëtar: Odise Roshin. Ai luan tek Këlni, dhe është shumë i shpejtë. Por këtë vit Këlni ra nga kategoria, dhe ai mund t’i bëjë mjaft punë Petkoviçit. Nuk kam folur ende me Igli Taren për Roshin, por do ta bëj së shpejti.”
“Sigurisht Roshi nuk ka rol difensiv, por luan mjaft mirë në krah si mesfushor apo sulmues,” vijoi De Biasi. “Gjithashtu, fiziku i bëshëm prej 1.87 metra i lejon të fitojë mjaft duele me kundërshtarët. Në Gjermani ka shënuar një gol në gjysëm sezoni që ka luajtur. I ka kaluar tërë ekipet e moshave të kombëtares, teksa ka shënuar 7 gola në 11 ndeshje me U-21. Tashmë ai po integrohet edhe në Kombëtaren A.” Mendohet se çmimi i Roshit vërtitet në rreth 1 milionë Euro, shifër jo shumë e lartë kjo dhe e përballueshme për një ekip si Lazio.
You must be logged in to post a comment Login
als_Latn als_Latn als_Latn als_Latn als_Latn als_Latn eng_Latn